Nogometne utakmice Bosna i Hercegovina – Turska
Prvu zvaničnu utakmicu Bosna i Hercegovina i Turska odigrale su 16. augusta 2000. godine. Utakmica je bila prijateljskog karaktera. Golovima Elvira Bolića u 39. minuti i Marka Topić u posljednjoj minuti utakmice Bosna i Hercegovina je zabilježila pobjedu. Slijedeću utakmicu Bosna i Hercegovina i Turska odigrale su i ovog puta u Sarajevu. U sklopu kvalifikacija za Evropsko prvenstvo 2008. Bosna i Hercegovina je ostvarila pobjedu rezultatom 3–2. U 13. minuti utakmice golom Hakana Şüküra Turska je povela. 14 minuta poslije Zlatan Muslimović izjednačava rezultat, da bi Sabri Sarıoğlu u 39. minuti utakmice opet donio prednost gostujućoj ekipi. U posljednjoj minuti prvog poluvremena debitant u reprezentaciji Bosne i Hercegovine Edin Džeko postiže izjednačujući gol. Dvije minuti prije kraja utakmice Adnan Čustović postiže pobjedonosni gol za Bosnu i Hercegovinu. Debitantske nastupe za Bosnu i Hercegovinu u ovoj utakmici zabilježili su Edin Džeko, Boris Pandža i Elvir Rahimić. U Istanbulu 21. novembra 2007, također u sklopu kvalifikacija za EP 2008, Turska se revanširala za poraz iz prethodne utakmice te zabilježila pobjedu. Jedini gol na utakmici postigao je Nihat Kahveci u 43. minuti. U kvalifikacijama za Svjetsko prvenstvo 2010. Turska i Bosna i Hercegovina bile su u istoj kvalifikacijskoj grupi. I ovog puta u Istanbulu Turska je bila uspješnija te zabilježila pobjedu rezultatom 2–1. Bosna i Hercegovina je povela golom Edina Džeke u 26. minuti, dok su za Tursku pogađali Arda Turan u 51. i Mevlüt Erdinç u 66. minuti utakmice. U Zenici 9. septembra 2009, također u sklopu kvalifikacija za Svjetsko prvenstvo 2010, utakmica između Bosne i Hercegovine i Turske završila je neriješenim rezultatom. Golove na utakmici postigli su Emre Belözoğlu u 4. i Sejad Salihović u 25. minuti utakmice. U Rizeu 11. oktobra 2018. Turska i Bosna i Hercegovina odigrale su utakmicu prijateljskog karaktera bez postignutih golova.